Cyberchondria - Hajraegeszseg.hu
Online hipochondria
Dátum: 2013.12.16., 10:36
Kulcsszavak: betegség, hipochondria, internet, öndiagnózis, stresszhatás, szorongás
Az egészségről való gondolkodásunkat is jelentősen formálta, megváltoztatta az internet elterjedése. Az internethasználat mindennapjaink része, elgondolkodtató kérdés, hogy vajon újabb szorongási formákat hozott életünkbe, vagy csak egy újabb csatornát jelent szorongásaink felszínre kerülésére, megnyilvánulására.
Az online hipochondriaként leírt jelenség, amit egyébként a szakemberek cyberchondriának neveznek, arra a kóros megnyilvánulásra utal, amikor valaki megrögzött módon az internet segítségével diagnosztizál magán különböző betegségeket. Egyébként manapság már az orvosok is panaszkodnak ezzel kapcsolatban, nagyon károsnak ítélik meg, hogy a páciensek mindenféle szakmai tudás nélkül gyakran kész szakvéleménnyel érkeznek a rendelőbe, és felülbírálják a szakemberek diagnózisát. Persze az internet segítségével hozzáférhető információk lehetőséget is jelentenek, pozitív hatással is bírnak. Az említett kóros jelenség viszont azért is negatív hatású, mert ezek az öndiagnózisok általában túlzóak és a tünetek mögött a legsúlyosabb betegséget azonosítják a lehetségesek közül, ami tovább fokozza a bennük lévő szorongást.
Különböző kutatások olyan összefüggéseket is vizsgáltak, amely meglévő szorongás és az interneten történő információkeresésre vonatkoztak. Feltérképezték, hogy hogyan hat a szorongás mértékére az internetes orvosi információk böngészése. Azt találták, hogy aki amúgy is nehezen viseli a bizonytalanságot, annál az internethasználat ilyen módja csak fokozza a stresszhatást. És ahelyett, hogy az információszerzés csökkentené ezt a frusztráció, csak további szorongások (például kezelés költségei, egyéb lehetséges károk) megjelenését idézi elő.